Initiativ fra Kongeriget Spanien med henblik på vedtagelse af Rådets forordning om udstedelse af visum ved grænsen, herunder udstedelse af visum ved grænsen til søfolk i transit

(2002/C 139/04)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 62, nr. 2, litra b), nr. ii),

under henvisning til Kongeriget Spaniens initiativ(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Reglerne for udstedelse af visum ved grænsen til søfolk i transit bør gøres klarere og ajourføres, navnlig med henblik på at åbne mulighed for at udstede kollektivt transitvisum ved grænsen til søfolk af samme nationalitet, der rejser i en gruppe, forudsat at transitrejsen er af begrænset varighed.

(2) Det er derfor nødvendigt at erstatte reglerne i Schengen-Eksekutivkomitéens afgørelse af 19. december 1996 om udstedelse af visum til søfolk i transit (SCH/Kom-ex(96) 27)(3) med reglerne i denne forordning. Med henblik på at opnå større klarhed bør disse regler samarbejdes med de generelle regler vedrørende udstedelse af visum ved grænsen, der findes i Schengen-Eksekutivkomitéens afgørelse af 26. april 1994 om udstedelse af visum ved grænsen (SCH/Kom-ex(94) 2)(4), som også svarer til bilag XIV i Den Fælles Håndbog. Nævnte afgørelser og bilag bør derfor ophæves.

(3) Når der træffes beslutning om udformningen af det separate ark, jf. bilag I, som det kollektive transitvisum bør påføres, bør medlemsstaterne tage hensyn til den ensartede udformning således som fastsat i Rådets forordning (EF) nr. 333/2002 af 18. februar 2002 om ensartet udformning af ark til påføring af visum udstedt af medlemsstater til personer, hvis rejsedokumenter ikke anerkendes af den medlemsstat, der udarbejder det pågældende ark(5).

(4) Rådet forbeholder sig ret til i den overgangsperiode på fem år, der er omhandlet i traktatens artikel 67, stk. 1, at ændre bilagene til denne forordning i det nødvendige omfang, indtil det har undersøgt, på hvilke betingelser sådanne gennemførelsesbeføjelser kan overdrages til Kommissionen efter overgangsperiodens udløb. Det er nødvendigt at forbeholde Rådet sådanne gennemførelsesbeføjelser for at have en fleksibel procedure i den første tid efter vedtagelsen af denne forordning. Herved får medlemsstaterne eller Kommissionen mulighed for at foreslå hasteændringer af arbejdsinstruksen i bilag I samt af arket i bilag II i lyset af de indhøstede erfaringer i forbindelse med anvendelsen af dem.

(5) I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i vedtagelsen af denne forordning, som derfor ikke er bindende for og ikke finder anvendelse i Danmark. Inden seks måneder efter at Rådet har truffet afgørelse om denne forordning til udbygning af Schengen-reglerne efter bestemmelserne i afsnit IV i traktaten om oprettelse af Det Europæiske Fællesskab, træffer Danmark afgørelse om, hvorvidt det vil gennemføre denne forordning i sin nationale lovgivning, jf. artikel 5 i protokollen om Danmarks stilling.

(6) For så vidt angår Republikken Island og Kongeriget Norge udgør denne forordning en udbygning af Schengen-reglerne og falder ind under artikel 1, litra A, i Rådets afgørelse 1999/437/EF af 17. maj 1999 om visse gennemførelsesbestemmelser til den aftale, som Rådet for Den Europæiske Union har indgået med Republikken Island og Kongeriget Norge om disse to staters associering i gennemførelsen, anvendelsen og den videre udvikling af Schengen-reglerne(6).

(7) I medfør af artikel 1 i protokollen om Det Forenede Kongeriges og Irlands stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Irland og Det Forenede Kongerige ikke i vedtagelsen af denne forordning. Bestemmelserne i denne forordning gælder derfor hverken for Irland eller for Det Forenede Kongerige, jf. dog bestemmelserne i artikel 4 i nævnte protokol -

UDSTEDT FØLGENDE FORORDNING:

Artikel 1

1. I undtagelsestilfælde kan der udstedes korttidsvisum ved grænsen til en tredjelandsstatsborger, som skal være i besiddelse af visum ved passage af de ydre grænser, såfremt følgende betingelser er opfyldt:

a) tredjelandsstatsborgeren skal opfylde de betingelser, der er fastsat i artikel 5, stk. 1, litra a), c), d) og e), i konventionen om gennemførelse af Schengen-aftalen af 1985, undertegnet i Schengen den 19. juni 1990(7), i det følgende benævnt "Schengen-gennemførelseskonventionen"

b) den pågældende skal dokumentere, at der er tale om uforudsigelige og tvingende indrejsegrunde, og

c) tilbagerejsen til hjemlandet eller gennemrejsen til et tredjeland skal være sikret.

2. Et visum, der er udstedt ved grænsen på de i stk. 1 omhandlede betingelser, kan enten være

a) et ensartet visum, eller

b) et visum med begrænset territorial gyldighed i henhold til Schengen-gennemførelseskonventionens artikel 10, stk. 3.

I begge tilfælde må visummet kun være gyldigt til én indrejse. Et korttidsvisum må højst være gyldigt i 15 dage.

3. En tredjelandsstatsborger, som ansøger om transitvisum ved grænsen, skal være i besiddelse af de visa, der kræves for at fortsætte rejsen til andre transitstater end medlemsstaterne og til bestemmelsesstaten. Det udstedte transitvisum gør det muligt at rejse direkte gennem den eller de pågældende medlemsstaters område.

Et sådant transitvisum må højst være gyldigt i fem dage.

4. Til tredjelandsstatsborgere, der tilhører den kategori personer, for hvilken en eller flere centrale myndigheder i andre medlemsstater skal høres, kan der principielt ikke udstedes visum til ved grænsen.

Et visum kan dog i undtagelsestilfælde udstedes ved grænsen til sådanne personer i overensstemmelse med artikel 5, stk. 2, i Schengen-gennemførelseskonventionen.

Artikel 2

1. Uanset artikel 1, stk. 1, kan der udstedes transitvisum ved grænsen til søfolk, som skal være i besiddelse af et visum ved passage af medlemsstaternes ydre grænser, såfremt de:

a) opfylder kravene i artikel 1, stk. 1, litra a) og c), og

b) passerer den pågældende grænse med henblik på at påmønstre eller afmønstre et skib.

Det skal fremgå af transitvisummet, at indehaveren er sømand.

2. Til søfolk af samme nationalitet kan der udstedes kollektivt transitvisum ved grænsen, såfremt de rejser i en gruppe på mindst fem og højst 50, og kravene i stk. 1 er opfyldt for hver sømand i gruppen.

3. Inden udstedelsen af visum ved grænsen til søfolk i transit skal de kompetente nationale myndigheder overholde arbejdsinstruksen i bilag I.

4. Ved gennemførelsen af denne arbejdsinstruks udveksler medlemsstaternes kompetente nationale myndigheder de nødvendige oplysninger vedrørende de pågældende søfolk ved behørigt at udfylde det ark, der er gengivet i bilag II.

Artikel 3

Rådet, der træffer afgørelse med kvalificeret flertal på initiativ af en medlemsstat eller på forslag af Kommissionen, ændrer i det nødvendige omfang bilag I og II.

Artikel 4

Denne forordning berører ikke medlemsstaternes beføjelser til at anerkende stater og territoriale enheder samt pas, identitets- og rejsedokumenter, som udstedes af disses myndigheder.

Artikel 5

1. Følgende bestemmelser ophæves:

a) Schengen-Eksekutivkomitéens afgørelse (SCH/Kom-ex(94) 2) af 26. april 1994

b) Schengen-Eksekutivkomitéens afgørelse (SCH/Kom-ex (96) 27) af 19. december 1996, og

c) bilag XIV til Den Fælles Håndbog.

2. Punkt 5 og 5.1 i del II i Den Fælles Håndbog erstattes af følgende henvisning til denne forordning: "Reglerne vedrørende udstedelse af visum ved grænsen er indeholdt i Rådets forordning (EF) nr. .../2002 af ... om udstedelse af visum ved grænsen, herunder udstedelse af visum ved grænsen til søfolk i transit."

(3) Følgende punktum tilføjes i slutningen af punkt 2.1.4 i del I i de fælles konsulære instrukser:

"Uanset ovennævnte bestemmelser kan kollektivt transitvisum udstedes til søfolk i overensstemmelse med Rådets forordning (EF) nr. .../2002 af ... om udstedelse af visum ved grænsen, herunder udstedelse af visum ved grænsen til søfolk i transit."

Artikel 6

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaten om oprettelse af Det Europæiske Fællesskab.

Udfærdiget i ...

På Rådets vegne

...

Formand

(1) EFT C ...

(2) EFT C ...

(3) EFT L 239 af 22.9.2000, s. 182.

(4) EFT L 239 af 22.9.2000, s. 163.

(5) EFT L 53 af 23.2.2002, s. 4.

(6) EFT L 176 af 10.7.1999, s. 31.

(7) EFT L 239 af 22.9.2000, s. 19.

BILAG I

ARBEJDSINSTRUKS FOR UDSTEDELSE AF VISUM VED GRÆNSEN TIL VISUMPLIGTIGE SØFOLK I TRANSIT

Denne arbejdsinstruks indeholder reglerne for udveksling af oplysninger mellem de kompetente myndigheder i de medlemsstater, der anvender Schengen-reglerne, for så vidt angår visumpligtige søfolk i transit. Udstedes der visum ved grænsen på grundlag af de udvekslede oplysninger, er det den medlemsstat, der udsteder visummet, der har ansvaret herfor.

I denne arbejdsinstruks forstås ved:

"Schengen-havn": en havn, der udgør en ydre grænse og er beliggende i en medlemsstat, der fuldt ud anvender Schengen-reglerne

"Schengen-lufthavn": en lufthavn, der udgør en ydre grænse og er beliggende i en medlemsstat, der fuldt ud anvender Schengen-reglerne, og

"Schengen-område": den del af medlemsstaternes område, hvor Schengen-reglerne anvendes fuldt ud.

I. Forhyring på et skib, der er anløbet eller forventes at anløbe en Schengen-havn

a) Indrejse på Schengen-området via en lufthavn i en anden medlemsstat, der fuldt ud anvender Schengen-reglerne

- Rederiet eller skibsagenten underretter de kompetente myndigheder i den Schengen-havn, hvor skibet er anløbet eller forventes at anløbe, om visumpligtige søfolk, der rejser ind via en Schengen-lufthavn. Rederiet eller skibsagenten underskriver en erklæring om, at det/den er garant for de pågældende søfolk.

- De kompetente myndigheder kontrollerer snarest, om de oplysninger, rederiet eller skibsagenten har givet, er nøjagtige, og undersøger, om de øvrige betingelser for indrejse på Schengen-området er opfyldt. Som led i denne undersøgelse kontrollerer de ligeledes rejseruten inden for Schengen-området, f.eks. på grundlag af flybilletterne.

- De kompetente myndigheder i Schengen-havnen underretter ved hjælp af et behørigt udfyldt ark for visumpligtige søfolk i transit (jf. bilag II), som sendes med fax, som e-post eller på anden måde, de kompetente myndigheder i den Schengen-lufthavn, hvor indrejsen finder sted, om resultaterne af kontrollen og angiver, om der i princippet kan udstedes visum ved grænsen.

- Hvis resultatet af kontrollen af de foreliggende oplysninger er positivt og stemmer overens med sømandens angivelser eller dokumenter, udsteder de kompetente myndigheder i den Schengen-lufthavn, hvor indrejsen eller udrejsen finder sted, et transitvisum ved grænsen med en gyldighed på højst fem dage. Endvidere forsynes sømandens rejsedokument i sådanne tilfælde med et Schengen-indrejse- eller -udrejsestempel og udleveres til den pågældende.

b) Indrejse på Schengen-området via en land- eller søgrænse i en anden medlemsstat, der fuldt ud anvender Schengen-reglerne

- Der anvendes samme procedure som ved indrejse via en Schengen-lufthavn, bortset fra, at de kompetente myndigheder ved det grænseovergangssted, via hvilket de pågældende søfolk rejser ind i Schengen-området, skal underrettes.

II. Afmønstring af et skib, der er anløbet en Schengen-havn

a) Udrejse fra Schengen-området via en lufthavn i en anden medlemsstat, der fuldt ud anvender Schengen-reglerne

- Rederiet eller skibsagenten underretter de kompetente myndigheder i ovennævnte Schengen-havn om, at der indrejser visumpligtige søfolk, som afmønstrer og vil forlade Schengen-området via en Schengen-lufthavn. Rederiet eller skibsagenten underskriver en garantierklæring for de pågældende søfolk.

- De kompetente myndigheder kontrollerer snarest muligt, om oplysningerne fra rederiet eller skibsagenten er korrekte, og undersøger, om de øvrige betingelser for indrejse i Schengen-området er opfyldt. Som led i denne undersøgelse kontrolleres også rejseruten inden for Schengen-området, f.eks. på grundlag af flybilletterne.

- Såfremt resultatet af undersøgelsen af de foreliggende oplysninger er positivt, udsteder de kompetente myndigheder et transitvisum med en gyldighed på højst fem dage.

b) Udrejse fra Schengen-området via en land- eller søgrænse i en anden medlemsstat, der fuldt ud anvender Schengen-reglerne

- Der anvendes samme procedure som ved udrejse via en Schengen-lufthavn.

III. Overførsel fra et skib, der er anløbet en Schengen-havn, til et skib, der afsejler fra en havn i en anden medlemsstat, der fuldt ud anvender Schengen-reglerne

- Rederiet eller skibsagenten underretter de kompetente myndigheder i ovennævnte Schengen-havn om, at der indrejser visumpligtige søfolk, som afmønstrer og vil forlade Schengen-området via en havn i en anden Schengen-stat. Rederiet eller skibsagenten underskriver en garantierklæring for de pågældende søfolk.

- De kompetente myndigheder kontrollerer snarest muligt, om oplysningerne fra rederiet eller skibsagenten er korrekte, og undersøger, om de øvrige betingelser for indrejse i Schengen-området er opfyldt. Som led i denne undersøgelse kontaktes de kompetente myndigheder i den Schengen-havn, hvorfra søfolkene vil forlade Schengen-området med skib. Der foretages kontrol af, om det skib, de skal påmønstre, ligger ved kaj i den pågældende havn eller forventes at anløbe. Som led i denne undersøgelse kontrolleres også rejseruten inden for Schengen-området.

- Hvis resultatet af undersøgelsen af de foreliggende oplysninger er positivt, udsteder de kompetente myndigheder et transitvisum med en gyldighed på højst fem dage.

IV. Udstedelse af kollektivt visum ved grænsen til søfolk i transit

- Til søfolk af samme nationalitet, som rejser i en gruppe på mindst fem og højst 50, kan der ved grænsen udstedes kollektivt transitvisum, der påføres et separat ark.

- Personoplysningerne for hver af de søfolk, som er omfattet af det kollektive visum, påføres nummereret det separate ark (efternavn og fornavn, fødselsdato, nationalitet og rejsedokumentnummer). Oplysningerne vedrørende den første og den sidste af de pågældende søfolk anføres to gange for at undgå forfalskninger og tilføjelser.

- Ved udstedelsen af kollektivt visum anvendes den procedure, der er fastsat i denne arbejdsinstruks med hensyn til udstedelse af individuelt visum til søfolk.

BILAG II

>PIC FILE= "C_2002139DA.001002.TIF">

DETALJERET BESKRIVELSE AF ARKET

De første punkter vedrører sømandens identitet.

1. A. Efternavn(e)(1)

B. Fornavn(e)

C. Nationalitet

D. Besætningskategori.

2. A. Fødselssted

B. Fødselsdato.

3. A. Pasnummer

B. Udstedelsesdato

C. Gyldigt indtil.

4. A. Søfartsbognummer

B. Udstedelsesdato

C. Gyldig indtil.

For at skabe større klarhed er punkt 3 og 4 opført særskilt, da et pas eller en søfartsbog, afhængigt af sømandens nationalitet og den medlemsstat, hvor indrejsen finder sted, kan anvendes i identifikationsøjemed.

De fire følgende punkter vedrører skibsagenten og skibet.

5. Skibsagentens navn (personen eller selskabet, der repræsenterer rederen på stedet i forbindelse med alt, hvad der vedrører rederens forpligtelser med hensyn til skibets udstyr).

6. A. Skibets navn

B. Flag (som handelsskibet sejler under).

7. A. Skibets anløbsdato

B. Den havn, skibet anløber fra

Litra A vedrører skibets anløbsdato i den havn, hvor sømanden påmønstrer.

8. A. Dato for skibets afsejling

B. Den havn, skibet afsejler til.

Punkt 7A og 8A er en angivelse af den frist, den pågældende sømand har til påmønstringen. Det bør erindres, at den fulgte rute er stærkt afhængig af ydre og uventede påvirkninger og faktorer som f.eks. uvejr, havarier mv.

De fire følgende punkter angiver de nærmere årsager til den søfarendes rejse og rejsemål.

9. "Endeligt rejsemål" er den søfarendes endelige rejsemål. Dette kan være den havn, hvor den pågældende påmønstrer, eller det land, den pågældende rejser til i tilfælde af afmønstring.

10. Årsager til ansøgningen

a) Hvis ansøgeren påmønstrer, er det endelige rejsemål den havn, hvor sømanden påmønstrer.

b) Hvis den pågældende overføres for at påmønstre et andet skib, der befinder sig i Schengen-området, er rejsemålet den havn, hvor den pågældende påmønstrer. Overførsel til et skib, der befinder sig uden for Schengen-området, skal betragtes som afmønstring.

c) Afmønstring kan ske af forskellige årsager, som kontraktens udløb, arbejdsulykke, tvingende familiemæssige årsager mv.

11. Transportmiddel

Liste over de transportmidler, den visumpligtige sømand i transit har anvendt inden for Schengen-området for at rejse til sit endelige rejsemål. På arket findes følgende tre muligheder:

a) bil (eller bus)

b) tog

c) fly.

12. Ankomstdato (på Schengen-området)

Gælder især for den første Schengen-lufthavn eller det første grænseovergangssted (idet det ikke nødvendigvis altid er en lufthavn) ved den ydre grænse, hvor den pågældende ønsker at rejse ind i Schengen-området.

Transitdato

Den dato, hvor sømanden afmønstrer i en havn i Schengen-området og rejser til en anden havn, der også ligger i Schengen-området.

Afrejsedato

Den dato, hvor sømanden afmønstrer i en havn i Schengen-området for at påmønstre et andet skib, der befinder sig i en havn uden for Schengen-området, eller den dato, hvor sømanden afmønstrer i en havn i Schengen-området for at rejse hjem (uden for Schengen-området).

Ud over de tre transportmidler bør der anføres foreliggende oplysninger om:

a) bil, bus: registreringsnummer

b) tog: navn, nummer mv.

c) fly: dato, tidspunkt, nummer.

13. Erklæring underskrevet af skibsagenten om afholdelse af udgifterne til ophold og i givet fald hjemrejse.

Rejser søfolk i en gruppe, skal hver enkelt udfylde punkt 1A-4C.

(1) Det eller de efternavne, der er anført i passet.